吳漢逸家荆谿蓄古書奇器甚富余欲造觀而未果賦小詩先之
作者：孫覿
朝代：宋

paragraphs: 高人臥江海，煙雨三家村。
白眼憎俗徒，青山自當門。
披圖望千載，耿耿尚自存。
金鑄騕褭蹏，漆書科斗文。
虬螭盤六印，犧象刻四尊。
劍包虎皮斑，琴漫蛇腹紋。
猶吐星芒寒，尚带雷斧痕。
我亦望古者，昂昂真戴盆。
儻未倚門揮，應許置榻論。
從公問奇字，載酒過子雲。